
Extensio  quaedam  circumfmita  venarum  plus  minusve  pa- 
thologice mutatarum  in  universum  nomine  „varix^  signi- 
ficatur. Affectiones  tales  morbosae  paulatim  exoriuntur  et 
inaequales,  circumscriptos,  coeruleos  vel  nigros  efficiunt 
tumores,  qui  digitis  compressi  evanescunt,  sed  subito, 
illis  retractis,  redeunt.  Qui  varices,  coniuncti  cum  spe- 
cifico, qui  pressione  provocatur,  dolore,  molestis  cum 
tensionibus,  quin  etiam  doloribus  vehementissimis,  iis  in 
partibus,  in  quibus  iam  statu  normali  sanguinis  refluxui 
haud  parva  difficultas  obstat , (exempli  gratia  in  venis 
extremitatum  inferiorum,  intestini  recti  et  praesertim  in 
venis  funiculi  spermatici)  plerumque  sese  ostendunt. 
Si  igitur  illa  morbosa  extensione,  venae  plexus,  qui 
nominatur  Pampiniformis,  et  morbo  ingravescente  etiam 
scroti  affectae  sunt,  huic  malo  nomen  Varicoceles  vel 
Cirsoceles  indutum  est.  Quo  de  morbo  hoc  in  opusculo 
disserere  nobis  proposuimus.  — 

Voces  „Varicocele“  et  „Cirsocele“  vario  sensu  im- 
butae sunt.  Quidam  chirurgi  hasce  notiones  dispescunt, 
prout  varicositates  aut  in  venis  scroti,  aut  in  vasis 
spermaticis  inveniuntur,  illud  morbi  genus  varicocelen. 
hoc  vero,  varicositatem  dico  funiculi  spermatici,  testis 

et  epididymidis,  Cirsocelen  nominant.  Attamen  hanc 
notionum  diversitatem  in  ipsa  natura  morbi  positam 
esse  affirmari  nequit,  quoniam,  praegressis  varicibus 
funiculi  spermatici,  scroti  varices  existunt;  varicocele 
igitur  illo  sensu  supra  indicato,  nonnisi  consecutio  sive 
complicatio  Cirsoceles,  numquam  vero  genus  proprium 
morbi  est.  — Haec  res  quomodocunque  se  habeat, 
nos  vocabulum  „Varicocele*  retinemus,  et  si  hic  illic  vox 
Cirsoceles  invenietur,  synonymam  Varicocelae  habeas. 

Orditur  Varicocele  semper  a funiculo  spermatico 
et  prima  eius  symptomata,  etsi  morbus  omnino  haud 
ita  difficulter  dignoscitur,  minus  in  aprico  sunt,  quam 
plurimorum  aliorum  morborum  esse  solent.  Quidam 
enim  aegroti  subito  hoc  morbo  afficiuntur,  haud  ani- 
madversis signis  sive  symptomatibus;  nonnulli  antea 
specificum  illum  sensum  gravitatis,  pressionis  accusant; 
maxime  vehementes  praeter  funiculum  spermaticum  et 
in  regione  sacrali  percipiunt  dolores,  qui  nonnumquam 
usque  ad  regionem  renalem  pertinent;  stuporem  insoli- 
tum inde  a femore  usque  ad  genu  lateris  morbo  affecti, 
defatigationem  gravem , dummodo  vires  leviter  inten- 
derint, necessitatem  quandam  molestam,  manibus  scro- 
tum contrectandi,  quo  melior  iis  detur  positio  etc.;  quae 
omnia  consueta  signa  sunt  praecedentia.  Si  accuratius 
investigaveris  genitalia,  invenies  massam  quandam  in- 
solitam, per  cutem  scroti  languide  dependentis  funiculos 
nonnullos  tumidos  atque  tactu  duros. 

Aegroto  caute  omnes  causas  vitante,  quae  effi- 
ciant, ut  morbus  increscat,  Varicocele  multos  per 

annos  hisce  symptomatibus  continetur,  et  molestiae, 
quae  non  probe  morbus  vocari  possunt,  suspensorio 
adhibito  levantur  toliunturque.  Sin  autem  - aegrotus, 
gravitatem  mali  despiciens,  quod  saepe  fit,  aptam  mo- 
delam  negligit,  morbus  indies  ingravescens  molestus 
atque  maxime  periculosus  redditur. 

Massa  quaedam  mollis,  palpitans,  quae  neque  for- 
mam tensam  regularemque  Hydroceles,  neque  duritiem 
et  terminos  circumscriptos  Sarcoceles,  neque  soliditatem 
herniae  inguinalis  habet,  inde  a testiculo  usque  ad  an- 
nulum  inguinalem  externum  sese  extendit.  Quum  ma- 
num applices,  in  hoc  tumore  animadvertes  aliquot  tor- 
tos, aliis  in  locis  duriores,  aliis  molliores  funiculos, 
viginti  vel  triginti  saepe  numero.  Qui  sensus  similli- 
mus est  ei,  qui  percipitur  contrectatione  funis  evoluti, 
vel  fasciculi  lumbricorum  terrestrium,  vel  intestinorum 
avium.  Hic  venarum  glomerulus,  maximus  in  inferiore 
funiculi  spermatici  parte,  ad  magnitudinem  capitis  in- 
fantilis evehi  potest,  ita  quidem,  ut  stantis  aegroti  te- 
stem et  ductum  deferentem  vix  explores.  Sin  autem 
aegrotus  horizontalis  recubat,  vel  si  compressio  adhibe- 
tur, tumor  diminuitur  et  similitudinem  accipit  herniae 
omenti,  imo  evanescit,  nisi  est  gravior,  subito  tamen, 
simulae  compressio  tollitur,  redit;  tussi,  inflationibus, 
obstructione  alvi,  nimiis  cibis,  magnis  corporis  conten- 
tionibus, calida  tempestate,  stando  accrescit. 

Cum  augmento  tumoris  dolorum  incrementum  pro- 
cedit. Gravitatis  sensus,  tensio,  aliaque  symptomata, 
quae  supra  memoravi,  vix  tolerantur.  Nonnulli  vehe- 

meritissimis,  ferventibus,  mordentibusque  vexantur  do- 
loribus, qui  praecipue,  si  aegrotus  longum  per  tempus 
erectus  stat,  vel  laborat,  ita  augescunt,  ut  aeger  om- 
nino negotiis  suis  administrandis  reddatur  inhabilis. 
Quamquam  interdum  fit,  ut  morbus  etiam  in  hoc  stadio 
et  serius  haud  ita  difficilis  aegroto  appareat,  plerumque 
tamen  adeo  acres  sunt  dolores  et  coniuncti  cum  sensu 
ita  deprimente  Hypochondriae  et  Melancholiae,  ut  aegri 
quovis  pacto  a malo  sese  liberari  cupiant.  Fricke,  Vel- 
peau,  Wutzer,  alii  mentionem  faciunt  casuum,  ubi 
malum  aegroto  vitam  reddiderit  molestam,  et  Landou- 
zie  narrat,  sese  observasse  aegrotum,  qui  mortem  sibi 
consciscere  propensus  fuerit. 

Testiculus  lateris  aegri,  qui  initio  resistentiam 
quandam  et  duritiem  habet,  maiorem  mollitiem,  quam 
statu  normali,  digito  prementi  ostendit,  si  longius  pro- 
cedit morbus,  admodum  mollis,  instar  farinae,  fit.  Saepe 
celerrime  minuitur,  decrescit,  postremo  ad  functiones 
suas  exsequendas  fit  inhabilis,  quum  eodem  modo,  quo 
venae  maiores  sese  extendunt,  etiam  ramificationes  mi- 
nimae dilatentur,  detrimento  substantiae  scroti  auge- 
scant eumque  omnes  in  partes  comprimant,  ita  ut  in 
inferiore  ac  posteriore  angulo  venarum  tumoris  ceu 
parvum  rudimentum  vix  cernatur  atque  appareat.  Aliud 
pathognomonicuin  symptoma,  quod  fere  numquam  desi- 
deratur, et  ad  quod  primus  Landou  zie  animos  atten- 
dit, aucta  secretio  cutis  scrotalis  externae  in  latere  af- 
fecto est,  interdum  coniuncta  cum  intense  spermatico 
odore. 

Breviter  igitur  symptomata  exposuimus,  quae  vari- 
cocele  prae  se  fert;  ex  quibus  cognoscimus  eius  dia- 
gnosin perquam  facilem  esse,  huncque  morbum  cum 
aliis  malis,  ut  Hydrocele,  Sarcocele  etc.  vix  posse  con- 
fundi. Jam  insuetus  sensus,  quem  singuli  funiculi  tactu 
praestant,  eius  diagnosin  extra  omnen  dubitationem 
collocat.  Tunc  tantum  difficilis  est,  quum  Hydrocele 
et  Cirsocele  eodem  tempore  adsunt,  (quae  res  non 
raro  observata  est),  ubi  Cirsocele,  ante  quam  evacua- 
tionem ope  punctionis  institueris,  dignosci  non  potest. 

AETIOLOGIA  — GENESIS. 

In  aetiologia  Varicoceles  etiam  nunc  multa  obscura 
sunt  et  persaepe  iudicari  non  potest,  quidnam  eae 
causae,  quae  plerumque  enumerantur,  ad  eam  provo- 
candam conferant.  Satis  inter  omnes  constat,  omnia 
illa  impedimenta,  quae  refluxui  sanguinis  in  venis  ob- 
stant, varices  efficere. 

Iam  vero  nusquam  constructio  anatomica  magis  ad 
impediendum  refluxum  sanguinis  venosi  efficiendamque 
dispositionem  varicosam  apta  est,  quam  apud  venas 
plexus  Pampiniformis.  Testis  enim,  Scrotum,  funiculus 
spermaticus,  omnia  haec  organa  in  inferiore  trunci 
parte  situm  tenent  haud  fultum,  pendulum,  fere  per- 
pendicularem. Propter  hunc  situm  pendulum,  propter 
deficiens  fulcrum  et  ob  pondus  proprium,  testes  semper 
trahunt  deorsum  vasa  funiculi  spermatici,  qua  de  causa 
vasa,  quae  canalem  inguinalem  permeant,  ad  os  pubis 
apprimantur,  quemadmodum,  ut  verbis  Louis  Petit 

utar,  funis  in  orbiculo  putei,  ita  ut  testiculum  compa- 
rare possis  situlae  in  extremo  fune  pendenti.  Sunt 
etiam  vasa  funiculi  spermatici  omnino  longa  et  multi- 
pliciter tortuosa.  Columna  sanguinis,  quum  non  fulcia- 
tur, deorsum  premit,  quae  tantummodo  vi  musculi  cre- 
masteris, tunicae  vaginalis  ipsoruirique  vasorum  vi 
sursum  simulque  pellitur  ac  promovetur,  ita  ut  secun- 
dum leges  hydraulico -mechanicas  in  iis  tardam  sangui- 
nis circulationem  exoriri  necesse  sit.  Absurdum  foret 
dicere,  arterias  iisdem  rationibus  sese  habere.  Etenim 
ad  refutandam  illam  objectionem,  id  solum  cogites  velim, 
quanto  maiorem  parietes  arteriarum  praebeant  faculta- 
tem resistendi,  quam  venarum,  cogites  sanguinem  arte- 
riosum talem  habere  directionem,  ut  adiuvet  eius  cir- 
culationem. Construclionem  anatomicam  et  situm  vena- 
rum spermaticarum  nonnulli  causam  dixerunt,  quod 
morbus  saepius  in  sinistro,  quam  in  dextro  latere  appa- 
reat. Quidam,  jn  quibus  etiam  est  S.  L.  Petit,  flexu- 
ram sigmoideam  coli  accusant,  quae  praecipue,  duris 
faecibus  impleta,  compressionem  venarum  efficiat,  qua 
compressione  circulatio  impediatur. 

Morgagni  et  Coop er  causam  dicunt  esse  in  eo, 
quod  vena  spermatica  lateris  dextri  in  venam  cavam 
adscendentein  directione  fere  parallela  cum  illa  sangui- 
nem emittat,  qua  re  facilior  immissio  sanguinis  redda- 
tur, dum  vena  spermatica  sinistra  in  venam  renalem 
sub  angulo  fere  recto  transeat,  ita  ut  hoc  in  latere 
fluxu  sanguinis  utroque  plane  diverso  circulatio  turbe- 
tur. Sunt  etiam,  qui  maiorem  longitudinem  venae  sper- 

maticae  sinistrae,  quae  efficitur  profundiori  situ  Scroti 
et  altiori  ostio,  causam  esse  dicant. 

Illa  supra  indicata  dispositio,  posita  in  propria  illa 
structura  anatomica,  magis  etiam  ea  re  augetur,  quod 
sanguinis  interdum  maiore  ad  hasce  partes  profluit  im- 
petu, qui  eo  vehementior  est,  quo  magis  Individuum 
ad  pubertatem  accedit,  qua  aetate  functionum  harmonia 
nondum  habet  debitam  stabilitatem,  libido  coitum  exer- 
cendi ceteras  omnes  functiones  vi  superat.  Si  igitur 
hac  in  libidine,  recens  exorta,  modus  exceditur,  gra- 
viora organismo  detrimenta  afferri  debent,  quum  eius 
functiones  nondum  sint  rite  consolidatae.  Quae  quum 
ita  sint,  satis  elucet,  minimum  etiam  abusum  Veneris, 
vel  minimum  gradum  manstuprationis,  vel  appetitus 
libidinosos  malum  provocare  posse.  Nam  haec  peccata 
partim  debilitant  ipsam  vim  vitalem,  musculos,  prae- 
sertim Cremasterem  et  tunicam  dartos  fatigant  enervant- 
que;  quare  eorum  vis  atque  facultas  sese  contrahendi 
minuitur  et  scrotum  ponderi  suo  relictum  vasa  cum 
intensitate  ad  os  pubis  apprimit;  partim  autem  nimio 
sanguinis  impetu  lumen  vasorum  plus  minusve  ampli- 
ficatur extenditurque;  quo  facto  etsi  initio  vasorum  vis 
ad  propellandam  columnam  sanguinis  sufficit,  tamen  mox 
stasis  in  apparatu  venoso  oriatur  necesse  est. 

Hoc  igitur  satis  certum  est,  cupiditates  libidinosas, 
abusum  veneris,  manstuprationem  saepissime  malum 
elicere,  quamquam  negari  non  potest,  alias  adesse  cau~ 
sas,  quae  ad  provocandum  malum,  praecipue  si  adsit 
dispositio  generalis,  aptae  sint.  Quo  plures  causae  oc- 

casionales  eodem  tempore  concurrunt,  eo  rapidius  ve-  / 
liementiusque  hoc  malum  intrare  solet.  Quae  contem- 
planti mihi  haud  ineptum  videtur,  eas  in  duas  dividere 
classes,  quarum  altera  eas  complectitur,  quibus  san- 
guinis affluxus  ad  organa  genitalia  augetur,  altera  au- 
tem, quibus  refluxus  sanguinis  impeditur.  Si  causas 
supra  expositas  exceperis,  quae  proprie  illis  duabus  : 
classibus  comprehenduntur,  priori  etiam  adnumerabis 
contusiones  scroti  testisque  (unde  fit,  ut  Varicocele  tam 
saepe  apud  equites  inveniatur)  itemque  inflammationem 
testiculi  scrotique,  sive  est  idiopathica,  sive  symptoma- 
tica. — Ad  alteram  autem  classem  pertinent  in  abdo-  i; 
mine  tumores,  qui  mediate  aut  immediate  vasa  sperma- 
tica comprimunt,  ut  prae  aliis  indurationes  hepatis,  ii 
lienis,  renum,  obstructio  glandularum  mesentericarum;  - 
porro  adnumerandae  sunt  herniae  inguinales  cruralesque 
aut  congenitae  aut  acquisitae,  tum  quoniam  immediate 
vasa  comprimunt,  tum  quoniam  compressione  aperturae 
internae  canalis  inguinalis  circulationem  sanguinis  venosi 
in  scroto  impediunt.  Calculi  vesicae,  plethora  ab- 
dominalis, atrabilis,  Infarctus,  obstructio  habitualis 
alvi,  Hydrocele  et  Sarcocele,  fascia  male  iniecta, 
compressione  venarum  malum  provocare  et  augere 
possunt. 

Quod  attinet  ad  constitutionem,  quae  praecipue  ad 
mali  originem  praedisponit,  tabulae  statislicae  quidem 
ostendunt,  unamquamque  constitutionem,  omne  tempera- 
mentum, si  causae  sufficientes  affatim  praecesserint, 
malo  corripi  posse.  Attamen  negari  nequit,  debilem, 

lymphatico  - venosam  constitutionem  praebere  causas 
aptissimas  ad  malum  producendum. 

Difficilius  etiam  est  exploratu,  quaenam  vitae  con- 
ditio, quodve  negotium  dispositionem  ad  Varicocelen 
afferant.  Dicuntur  praecipue  ii  obnoxii  esse  huic  malo, 
qui  vitam  umbratilem  degunt.  Extra  omnem  dubitatio- 
nem positum  est,  illos  maiori  periculo  expositos  esse 
contusionis  Scroti,  quam  multos  alios;  apud  hos  obstru- 
ctio alvi  habitualis  saepe  sese  ostendit,  quae  res,  si 
constitutio  adest  ad  Varicocelen  vergens,  si  saepius 
peccatur  in  Venere,  originem  Varicoceles  accelerare 
possunt. 

Probabiliora  dicere  possumus  de  aetate,  qua  prae- 
cipue varicocele  invenitur.  Tabulae  Landouzie  alio- 
rumque statuunt,  creberrimam  esse  varicocelen  aetate 
annorum  X — XX,  illo  igitur  tempore,  quo  functiones 
organorum  generationis  nondum  satis  sint  consolidatae, 
et  exercitium  praematurum  nimiumque  celeriter  et  facile 
illos  morbos  inducere  posse,  quos  hac  aetate  tam  saepe 
observare  consuevimus. 


CURATIO. 

Ut  omnium  morborum  fere  chronicorum,  ita  Vari- 
coceles curatio  duplex  est;  una  incommoda  morbi  le- 
niens, altera  eum  ipsum  exstinguens.  Illam  primum 
paucis  memoi’emus.  Jam  supra  retuli,  malum  per  an- 
nos subsistere  posse  immutatum,  nec  damni  neque  etiam 
incommodi  quidquam  afferens.  Talibus  in  casibus  tam 
vehementem  cum  ipsius  vitae  periculo  saepe  coniunctam 

curam,  quae  morbum  tollendum  respicit,  non  esse  in- 
stituendam, satis  patet.  Tunc  tantum,  si  opus  est,  in- 
commoda lenienda.  Prae  ceteris  autem,  ne  crescat 
malum,  est  providendum.  Itaque  medicus  et  occasionis 
et  dispositionis  studeat  investigare  causas,  inventas  re- 
moveat. Removeatur  igitur  fascia  hernialis  haud  com- 
mode applicata;  ubi  sunt  in  abdomine  tumores,  dentur 
resolventia,  ut  tartarus  tartarisat.,  extractum  graminis, 
taraxaci,  bibenda  imperetur  copia  aquae  frigidae.  Ubi 
vitam  degit  sedentariam  aegrotus,  multum  sub  Divo 
versetur;  ubi  laborat  plethora  abdominis  et  obstructione 
alvi  habituali,  cibos  potissimum  sumat  vegetabiles  et 
laxantia  refrigerantia.  Vires,  libidinum  nimio  exercitio 
valde  debilitatae,  instaurandae  sunt  china,  acidis  mine- 
ralibus, remediis  nutrientibus,  praeterea  a coitu  est 
abstinendum.  — Tali  modo  causis,  ubi  apparent,  quan- 
tum fieri  potuit,  remotis,  restat,  ut  perdita  illarum  par- 
tium vis  sese  contrahendi,  quam  tonum  vocamus,  in 
integrum  restituatur.  Quod  quidem  efficies  assiduis 
embrocationibus,  lotionibusque  frigidis  ex  aqua  satur- 
nina,  solutione  aluminis,  decoctis  aromaticis  etc.,  Vesi- 
cantia  etiam  scroto  imposita  magno  sunt  usui.  Prae- 
terea aegrotus  vitae  sequatur  rationem  temperatam,  ne- 
que strenue  laboret,  neque  eundo  aut  stando  nimium 
indulgeat  necesse  est.  Remedium  autem  omnium  fere 
maxime  efficax  est  suspensorium,  imprimis  sericum, 
quo  testiculi  commode  sustinentur.  — Praetermittendae 
mihi  non  videntur  operationes  quaedam  ab  sublevandas 
Varicoceles  molestias;  quibus  methodis  exempli  gratia 

adscribenda  est  illa  a Cooper  proposita,  qui  omnes 
rationes  ad  Varicocelen  radicitus  sanandam  inventas 
perhorruit  periculosas  et  insanas.  Haud  parvam  scroti 
relaxati  pariem  excidit,  vulnerisque  margines  sutura 
nodosa  coniunxit,  Quum  enim  nimiam  scroti  relaxa- 
tionem gravissimam  huius  maJi  causam  haberet,  scroto 
diminuto  venas  varicosas  ad  functiones  normales  redi- 
gere studuit.  Etenim  negari  non  potest,  magnam  scroti 
relaxationem,  quae  semper  fere  adest,  multum  venarum 
dilatationem  iuvare.  Neque  tamen  malum  eam  provo- 
care, quisquam  merito  contendat.  Relaxatio  scroti  et 
dilatatio  venarum  ex  iisdem  causis  originem  capiunt; 
ubi  adsunt,  invicem  se  adiuvant,  quo  facto  parte  scroti 
excisa  ea  tantum  causa,  quae  alit,  non  quae  profert 
malum,  removetur. 

Wormwaldus,  aegroto  per  aliquod  tempus  in 
lectulo  cubante,  ut  venae  quantum  potest  sanguine 
! liberarentur,  inferiorem  Scroti  partem  annulo  argenteo, 
corio  obducto,  tam  arcte  circumdedit,  ut  pars  illa  im- 
missa non  posset  elabi;  quae  torsio  quotidie  repetebatur. 

Quamquam  veritatem  excedunt,  quae  dicit  Gross- 
heim  „die  Varicocele  kann  nicht  anders  ais  durch 
eine  Operation  geheilt  werden“  tamen  omnes  chirurgi 
consentiunt,  nulla  complicatione  prohibente,  operationem 


esse  instituendam,  ubi  morbus  ad  tantum  processerit 
vehementiam,  ut  aegrotum  officio  suo  satisfacere  non 
patiatur,  ubi  dolor  magnus,  ubi  animus  tum  dolore, 
tum  inpotentiae  conscientia  maxime  sit  afflictus,  denique 
ubi  ex  vasorum  tono  perdito  et  scroti  relaxatione  sper- 

matorrhoea  adsit,  vires  rapide  consumens.  Sin  Varico- 
cele  est  malum  aliorum  morborum  graviorum  vicarium, 
si  generalis  adest  ad  varices  dispositio,  si  venae  cruris, 
pelvis  et  haemorrhoidales  tument,  si  ex  organico  quo- 
dam abdominis  morbo,  imprimis  hepatis  et  venae  por- 
tae, originem  cepit  malum,  tunc  nisi  causis  prius  re- 
motis, operationem  omittas.  Ubi  autem  tumores  abdominis 
vel  pelvis  maligni  Varicoceles  sunt  causae  aut  compli- 
cationes, nullo  pacto  operationem  suscipias.  — 

Ad  morbum  igitur  radicitus  exstinguendum  iam  ex 
Celsi  temporibus  variae  sunt  adhibitae  methodi;  quae 
omnes,  castratione  tantum  et  ea,  quae  auctore  Amus- 
sat  arteriam  spermaticam  internam  ligari  iubet,  excepta, 
venas  dilatatas  processu  adhaesivo  invias  reddere  stu-  £ 
dent.  Talem  igitur  in  membranis  venarum  provocant 
gradum  inflammationis,  ut  lympha  in  vasis  lumen  exsu- 
detur viva,  quae  cum  sanguine  coagulato  thrombum 
formet  vas  obturantem.  Postea  thrombi  una  pars  re-  > 
sorbetur,  altera  in  telam  cellulosam  mutata  venae  pa-  j 
rietes  conglutinat.  Quo  facto  paulatim  in  tenue  vena 
mutatur  filum,  neque  amplius  duros  illas  restes  invenis. 
Sanguinis  fluxus  eo  in  integrum  restituitur,  quod  rami 
collaterales,  thrombo  non  obturati,  amplificantur  et  ve- 
nae obsoletae  functiones  suscipiunt.  Quae  omnia  si  rite 
eveniunt,  malum  penitus  est  abolitum,  neque  enim  pot- 
est in  vasis  inviis  id  redire,  neque,  in  ramis  collate- 
ralibus unquam  fuisse  recidivum,  praesto  est  exemplum. 
Omnes  igitur  methodi  mirum  in  modum  in  eo  con- 
gruunt, quod  venae  inflammatione  obliterantur.  In  modo 

autem  et  ratione,  qua  hoc  efficitur,  varietas  est  maxima. 
Una  in  propinqua  et  superficie  externa  venarum  excitat 
inflammationem,  quo  facto  primum  parietibus  venarum 
crassioribus  redditis  lumen  diminuitur,  deinde  autem 
inflammatione  gradatim  ad  partes  internas  progrediente 
eas  paulatim  obturatur,  thrombusque  formatur.  Secun- 
dum alteram  methodum  vena  sensim  dissecatur,  ita  ut 
inflammatio  vulnus  inflictum  secuta  in  omnes  venae 
membranas  incumbat;  tertia  denique  methodo  filum  ad 
superficiem  vasis  internam  sanguinemque  ipsum  allatum 
huius  undam  reiicit;  itaque  thrombum  provocat  venam 
obliterantem.  — 

Restat  igitur,  ut  Varicoceles  curandae  methodos 
perlustremus  et  inter  se  comparemus,  atque  quae  sint 
singularum  commoda  et  incommoda,  et  quae  earum  sit 
optima,  pro  ingenio  nostro,  hisce  in  rebus  minus  exer- 
citato, exponamus.  — 

Nullus  certe  chirurgus  arteriae  spermaticae  inter- 
nae ligaturam  aut  Castrationem  adhuc  instituet.  Verum 
enimvero  ligatura  spermatica  interna  et  venae  et  ipse 
testiculus  obsolescunt  propter  affluxum  sanguinis  impe- 
ditum. Arnus sat,  qui  hac  methodo  praecipue  est 

usus,  incisionem  fecit  unius  vel  duorum  digitorum  sub 
annulo  inguinali  in  regione  funiculi  spermatici,  aperuit 
tunicam  vaginalem;  dein  arteriam  seiunxit,  bis  ligavit 
et  inter  ligaturas  dissecuit.  Etenim  tali  modo  nisi  etiam 
ramis,  quos  mittit  sub  ipso  angulo  inquinali  ligatis,  te- 
sticulus non  obliteratur.  Quodsi  autem  magnam  hanc 
operationis  difficultatem  non  respiciamus,  tamen  certe 

res  esi  ardua;  malum  non  exstinguitur,  nisi  tam  gene- 
rosa corporis  parte  amissa.  Praeterea  ipsius  Amussalii 
testimonio  semper  fere  vehementer  valetudo  operatione 
turbata,  et  grave  oedema,  interdum  etiam  abscessus 
gangraenosi  scroti  secuti  sunt;  quo  facto  haud  imme- 
rito haec  methodus  plane  deserta  est.  — 

Qui  castratione  quondam  usi  sunt,  utilitatem  huius 
methodi  in  eo  ponunt,  quod  testiculus  per  se  iam  ad  ge- 
nerandum inutilis,  quod  dolor  tam  vehemens,  animi  de- 
pressio tam  gravis  sit,  ut  quovis  pacto  a malo  se  libe- 
rari cupiat  aegrotus.  Constat  autem,  testiculis  remotis, 
animum  non  minus  esse  aftlictum,  quam  fuit  antea, 
quum  aliis  methodis  minus  periculosis  et  gravibus  ad- 
hibitis sanatio  fere  certa  sit,  atque  malo  exstincto  et 
testiculorum  validitatem  et  pristinam  animi  hilaritatem 
in  integrum  restitui,  plurimis  probetur  exemplis. 

Methodi  igitur,  exceptis  illis  supra  reiectis,  opti- 
mae maximeque  cognitae,  quae  ad  malum  radicitus 
exstinguendum  spectant,  hae  sunt: 

1)  Exstirpatio  venarum  varicosarum, 
Celsus  ea  primus  usus  est,  quem  minori  vel 
maiori  variatione  alii  secuti  sunt.  Ratio  huius  opera- 
tionis in  universum  fere  haec  est:  Integumentis  funiculi 
spermatici  ad  eius  directionem  persectis  venae  varicosae 
a vasis  integris  caute  separantur,  deinde  circa  superio- 
res et  inferiores  venarum  fines  ligaturae  ponuntur  et 
partes,  inter  has  duas  ligaturas  positae,  exstirpantur, 
vulnerisque  margines  emplastro  adhaesivo  conjunguntur. 

2)  Ligatura 

n)  post  culis  scrotalis  incisuram. 

Ad  venas  obliterandas,  auctore  C.  Bell,  ligatura 
unius  vel  plurium,  non  vero  omnium  venarum  sufficit, 
quare  ille  chirurgus  hancce  operandi  methodum  adhibuit. 
Supra  funiculum  spermaticum  incisuram  per  scrotum  in 
plicam  elevatum  transversalem,  deinde  cautissime  per 
tunicam  vaginalem  et  cremasteris  fibras  usque  ad  venas 
varicosas  perducit.  Quo  facto,  unam,  quae  quam  ma- 
xime amplificata  est,  venarum  a ceteris  seiunctam,  filo 
circumdat,  et  fili  fines  bis  supra  venam  colligat.  In 
gravioribus  huius  mali  gradibus  plures  venae  hoc  modo 
tractantur. 

Delpech  alio  modo  venas  obliterare  studuit.  Fecit 
incisuram  scroli  unius  digiti,  deinde  boletum  igniarium 
digitum  dimidium  latum  et  duos  digitos  longum  seiun- 
ctis  venis  subiecit,  ita  ut  fines  eius,  quos  emplastro 
adhaesivo  firmavit,  supra  vulneris  margines  prominerent. 
Quo  facto,  in  superficie  venarum  et  tela  cellulosa  pro- 
pinqua orta  est  inflammatio,  quae  ad  partes  internas 
progressa  venas  obliteravit  membranis  earum  internis 
non  laesis.  Quatuor  diebus  elapsis  boletus  est  remo- 
vendus. — Transitum  ad  ligaturam  subcutaneam  metho- 
dus sistit,  quam  Regnauld  proposuit.  Vase  nempe 
deferente  et  arteria  spermatica  caute  semotis,  pollice  et 
indice  sinistris  omnia  vasa  cum  adiacentibus  scroti  par- 
tibus tollit,  pone  quae  filum  ceratum  perducit,  cuius 
fmes  supra  brevem  et  crassum  cylindrum  linteum  con- 
nectit.  Postea  supra  novum  cylindrum  altius  nectuntur, 

quod  repetitur,  donec  vasa  omnia  seiuncta  sunt.  Cutis 
adhuc  integra,  remota  ligatura,  cultro  dissecatur, 
b)  Ligatura  subcutaneas, 

methodus,  quam  Ri  cor  dii  ingenium  invenit.  Ad 
operationem  instituendam  duae  acus  maiores  sunt  ne- 
cessariae, quarum  una  minor  paululum  curvata,  altera 
maior,  teres,  recta  est.  Per  foramen  cuiusque  filum 
duplicatum,  crassum,  sericeum,  decem  vel  duodecim 
digitos  longum,  unum  cum  finibus,  alterum  cum  capite 
ansae  ducitur.  Vase  deferente  et  arteria  spermatica  a 
venis  varicosis  accurate  seiunctis,  hae  una  cum  plica 
scroti  attolluntur  et  acus  curvata,  caput  ansae  gerens, 
subter  eas  deducitur,  deinde  altera  acus  recta,  quae 
fert  lines  ansae,  ita  supra  venas  protrahitur,  ut  ineundo 
et  exeundo  iisdem  ictibus,  quos  fecit  altera  acus,  uta- 
tur. Qua  re  vena  sub  cule  inter  fila  duo  duplicata  est 
sita  atque  ex  utraque  punctura  et  caput  et  fines  ansae 
dependent.  Deinde  in  utroque  latere  fines  fili  per  ca- 
put ansae  alterius  mittuntur,  contrahuntur  et  tali  modo 
vena  ipsa  ab  omni  latere  comprimitur.  Quae  compres- 
sio sensim  sensimque  adaugenda  est.  — Nonnulli  chi- 
rurgi venas  statim  arcte  necti  optimum  censent,  quum, 
nervis  plexus  Pampiniformis  non  celeriter  dissectis, 
trismus  compressionem  sequi  possit.  Dissectio  autem 
venarum  non  est  timenda,  quum  non  solum  elasticae, 
sed  etiam  tela  cellulosa  sint  circumvolutae.  Quum  im- 
missione alterius  acus  cutis  vel  vena  facillime  laedatur 
(quare  dolores  suppurationesque  oriuntur  et  dignitas 
operationis  subcutaneae  turbatur),  Pitlia  adhiberi  sua- 

sit  acum  teretem  cum  acie  obtusa,  quae  quidem  optime 
inter  venam  et  cutem  duci,  minime  vero  in  deusum  co- 
rium immitti  possit.  Die  septimo  vel  decimo  Ricord 
removet  ligaturam;  prius  est  removenda,  si  nodus  initio 
iam  firmius  est  nexus.  Ceterum  aegrotus,  sicut  post 
omnes  liasce  operationes,  in  lecto  cubet  horizontalis, 
cibos  sumat  antiphlogisticos  et  suspensorio  testiculorum 
utatur  oportet.  — 

3)  Punctio  varicoceles, 
methodus,  qua  usus  est  Fricke.  Qui  quidem, 
aegroto  commode  locato,  digitis  manus  sinistrae  venam 
varicosam  una  cum  Scroto  tollit  et  acu  filum  oleo  illi- 
tum per  scrotum  et  venam  ipsam  ducit.  Fines  fili  haud 
stricte  connectit.  Tali  modo  haud  plura  applicavit  fila. 
Quinque  diebus  post  inflammatio  resolvitur  et  obliteratio 
venarum  efficitur. 

4)  Compressio. 

Venas  dilatatas  compressione  reddere  invias,  primi 
tentarunt  Davat,  Frank  et  Vel  pe  au.  Postquam 
autem  Brechet  forcipem  illam,  quae  nunc  etiam  eius 
nomen  gerit,  invenit,  saepissime  haec  methodus  est 
adhibita.  — 

Davati  et  Frankii  praecepta  ad  operationem 
instituendam  fere  haec  sunt:  postquam  digitis  venae 
varicosae  seiunctae  sunt,  subter  venam  acus  deducitur, 
quae  filo  sub  forma  go  , sicut  in  sutura  circumvoluta, 
circumdatur.  Quadraginta  octo  horis  elapsis  acus  remo- 
vetur, quo  tempore  aegrotus  ad  scrotum  sustentatum 
fomenta  applicet  frigidissima,  necesse  est.  — Methodus, 

quam  Yelpeau  proposuit  non  multo  ab  illa,  quam  ex- 
plicavi, differt. 

Vidal  duo  fila  argentea,  plalinea  vel  plumbea,  eo- 
dem modo,  ut  fit  in  ligatura  subcutanea,  unum  infra, 
alterum  supra  venas  ducit  et  fines  eorum  forcipe  ita 
torquet,  ut  venae  varicosae  comprimantur  et  circa  fila 
volvantur.  Qua  re,  venis  compressis  et  brevioribus 
redditis,  testiculus  annulo  abdominali  apropinqualur. 
Haec  methodus  ipse  auctor  nominat  „Enroulement“. 

Brechet,  quum  venarum  compressionem  immedia- 
tam gravior  soleat  sequi  valetudinis  afflictio,  forcipe  a 
se  iuventa  venas  una  cum  scroti  parte  compressit. 
Primum  duabus  usus  est  forcipibus,  quarum  unam  digi- 
tum dimidium  sub  altera  applicuit.  Remanserunt,  quoad 
cutis  dissecta  et  venae  obsoletae  essent.  Forcipes  autem 
id  detrimenti  habuerunt,  ut  magnam  scroti  partem  dele- 
rent, itaque  vulneris  duplicis  aegre  tantum  conglutina- 
rentur margines,  qui  quaque  penis  erectione  et  testiculi 
pondere  disiungerentur.  Landouzie  forcipem  illam 
ita  contraxit,  ut  lotus  quidem  tumor  varicosus  eadem 
circumdaretur,  scroti  autem  pars  remaneret  intacta.  Fecit 
enim  in  forcipis  quoque  brachio  incisuram,  alteri  oppo- 
sitam atque  in  spatio,  tali  modo  exorto,  scrotum  posuit. 
Hanc  a Landouzie  propositam  emandalionem,  Brechet 
recipit,  operandi  methodum  exhibens,  quae  fere  haec 
est:  Venis  varicosis  ut  facilius  prehendantur,  aut  eundo, 
aut  adhibito  balneo  calido  sanguine  impletis  pubeque 
tonsa,  medicus  ad  vas  deferens  a venis  seiungendum 
manu  dextra  vel  sinistra,  prout  varicocele  est  dextra 


23 


vel  sinistra,  dimidium  scroti  prehendit,  ita  quidem,  ut 
index  et  digitus  tertius  ad  posterius,  pollex  autem  ad 
anterius  scroti  latus  adiaceant,  et  ceteri  eiusdem  manus 
digiti  testiculum  fulciant.  Digiti  alterius  manus  simili 
modo  ad  alterum  scroti  dimidium  apponuntur.  Yas  de- 
ferens, quod  situ  suo  in  posteriore  funiculi  spermatici 
parte,  consistentia  dura  elasticaque,  dolore,  qui  pressione 
efficitur,  proprio,  facillime  dignosci  potest,  pollice  et 
indice  unius  manus  septum  versus  retinetur,  venae 
autem  ab  eo  separatae  eodem  tempore  digitis  alterius 
manus  ad  scrotum  removentur.  Penis,  ne  erectiones, 
quae  fere  semper  sequi  solent,  cute  nimis  tensa  dolori- 
ficae  reddantur,  a socio  aliquo  ad  abdomen  tollitur. 
Quo  facto,  in  applicandis  singulis  forcipibus,  quam  ad 
rem  nunc  iam  pergitur,  id  cavendum  est,  ne  superior 
altius  apposita  peni  excorialiones  afferat,  inferior  autem 
testiculum  prehendat.  Brachia  fqrcipum  rite  adhibita- 
rum totam  scroti  affecti  latitudinem  prope  ad  septum, 
vase  deferente  excluso,  torquere  debent  et  prout  status 
aegrotarum  partium  expostulet,  comprimuntur. 

Iam  expositis  omnibus  methodis  ad  sanandam  Va- 
ricocelem  adhibitis,  restat,  ut  de  earum  utilitate  paucis 
disseramus,  ut  comparatis  iis  inter  se,  quae  sit  nostro 
indicio  praestantissima,  fiat  manifestum.  Qua  quidem 
in  re  hoc  maximi  habendum  est  momenti,  quaenam  in- 
commoda operationem  sequantur,  aut  sequi  possint. 
Exceptis  ligatura  arteriae  spermaticae,  castratione  et 
exstirpatione,  omnes  methodi,  ut  supra  iam  dictum,  in- 
flammationem excitare  tendunt,  quae  exsudatis  plasticis 

venae  parietes  conglutinet.  Quae  venarum  inflammatio 
adhaesiva  per  se  quidem  insons,  tamen  propter  exitum 
in  suppurationem  interdum  est  periculosissima.  Talis 
exitus  plerumque  lethalis  pristinis  temporibus  saepis- 
sime operationes  est  secutus.  Quo  factum  est,  ut  celeber- 
rimi nonnulli  et  praeteritae  et  nostrae  aetatis  chirurgi, 
Varicocelen  intactam  relinquendam  esse  putarent. 
Quodsi  casus  hoc  modo  lethales  accuratius  reputamus, 
duae  potissimum  causae,  exitum  hunc  fatalem  efficere 
posse  videntur.  Una  ubi  magnum  vulnus  inflictum  est, 
quod  suppuratio  profusa  et  diffusa  telae  cellulosae  per 
saniem  deletio  sequi  soleat,  altera,  ubi  venae  opera- 
tione nudatae  aeri  aliisque  viribus  nocentibus  sint  ex- 
positae. Cui  quidem  rei  maxime  videtur  respondere 
observatio,  totalem  exstirpationem  Celsi,  et  excisionem 
maiorum  partium  Varicoceles,  deinde  methodos,  quibus 
Cooper,  Bell,  Delpech,  Regnauld  uterentur,  sae- 
pius, quam  alias  secutam  esse  phlebitidem  suppura- 
tivam. — Haud  immerito  igitur  hae  methodi  sunt  reii— 
ciendae. 

Celsi  operatio,  quodsi  periculum,  in  quod  vocari 
soleat  aegrotus,  non  amplius  respiciamus,  est  diffi- 
cillima; nec  morbum  penitus  semper  exstinguit,  neque, 
quin  fiat  recidivus,  impedit.  — Quid  de  excisione  se- 
cundum Cooper  censeamus,  supra  iam  commemoratum 
est.  Methodi  Bellii,  Delpechii,  Regnaulii,  qui  venas 
varicosas,  scroto  inciso,  ligant,  multorum  testimonio 
exstirpatione  haud  minus  videntur  perniciosae.  Ipse 
Bell  postea  operationem  suam  reiecit,  neque  Delpech 

methodum  suam  phlebitidem,  puris  demissionem,  in- 
flammationem funiculi  spermatici,  ad  abdomen  progre- 
dientem, saepe  secutam  esse,  negat.  Discipulus  eius 
F.  Frank  dicit:  „Saepe  operationem  graves  affectus  se- 
qui vidimus,  ut  inflammationem  diffusam,  gangraenam,  ab- 
scessus, phlebitidem  suppurativam,  ut  hanc  methodum  re- 
linquere debeamus".  Wutzer  phlebitidem  quidem  sustulit, 
attamen  ceteri  affectus  tam  graves  fuerunt  et  periculosi, 
ut  ab  operatione  instituenda  deterrearis.  Etiam  methodis 
a Davat,  Frank  et  Velpeau  nobis  propositis  nimia 
interdum  et  periculosa  excitatur  inflammatio.  Da  vati 
experimenta  in  animalibus  instituta  (Archiv.  gen.  de 
Medecin.  1833.  T.  ii.)  docuerunt,  acus  immissionem  in 
scroti  cutem  pone  venam  spermaticam  non  omni  carere 
periculo.  Inflammatio  gravis,  febris  vehemens,  absces- 
sus, suppuratio,  phebitis,  mortificatio  scroti  inter  ictus 
acus,  quae  sequi  vidit  Velpeau,  certe  institui  operatio- 
nem hoc  modo  non  suadent.  — Neque  modum  et  gradum 
compressionis,  quam  fila  in  acum  exserunt  satis  metiri 
licet.  Si  filum  firmius  circa  acum  volvitur,  parietes 
venae  nimis  laeduntur,  si  contrarium  fit,  circulatione 
sanguinis  non  plane  sublata,  obliteratio  non  evenit.  — 
Methodum,  qua  utitur  Fricke,  similia  saepe  incommoda 
secuta  sunt,  etsi  phebitis  rarius  tantum,  ea  adhibita, 
appareat.  Bias  io  autem  teste  radicitus  non  semper  ea 
malum  tollit  ac  propterea  in  levioribus  tantum  casibus 
exusui  est.  — Enroulement  Vidalii  semper  fere  phle- 
bitidem lethalem,  aut  funestam  telae  cellulosae  subcuta- 
neae suppurationem  efficit,  — 

Quibus  malis  eventibus  ab  hisce  methodis  deterriti, 
Brechet  et  Ricord  suppurativae  venarum  inflamma- 
tioni eo  occurrere  studuerunt,  quod  tum  venas  ipsas 
non  laederent,  tum  aerein  ab  iis  prohiberent.  Atque 
re  vera  methodus  Brechetii  et  ligatura  subcutanea 
Ricordii,  quum  et  facillime  sint  adhibendae  et  malum 
certo  fere  et  sine  periculo  exstinguant,  omnium  optimae 
et  praestantissimae  sunt  habendae.  — 

Brechetii  operandi  ratio  eo  excellit,  quod  sensim 
vas  dissecat,  quod  cute  adhuc  intacta  sanguinem  in 
vena  ad  coagulationem  adigit,  ita  ut,  inflammatione  a 
partibus  externis  ad  venas  progressa,  oblitera lio  iam  sit 
perfecta  ac  propterea  exsudata  et  pus  in  sanguinem 
recipi  non  possint.  Praeterea  nec  fluxus  sanguinis  in 
arteriis,  nec  sustentatio  testiculi  et  funiculi  spermatici 
ullo  modo  est  impedita,  quum  arteria  spermatica  et  vas 
deferens  a venis  seiuncta  forcipe  non  tangantur.  Sin 
arteria  spermatica  nihilominus,  contorqueatur,  rami  eius 
anastomatici  e pudenda  interna  et  ramus  pro  funiculo 
spermatica  ex  arteria  epigastrica  testiculi  nutritionem 
suscipiunt.  Neque  tamen  hoc  loco  est  omittendum,  in 
applicanda  et  removenda  forcipe  dolores  saepe  oriri  vix 
tolerabiles  et  escharas  interdum  existere  tam  profundas, 
ut,  suppuratione  iis  solutis,  scrotum  dissectum  et  funi- 
culus spermaticus  nudus  appareat.  Cicatrisatio  vulneris 
lente  procedit,  fehris  interdum  est  vehementissima  et 
saniem  resorberi  posse,  etsi  raro  tantum  id  acciderit, 
negare  non  licet. 

Venimus  igitur  ad  ligaturam  subcutaneam  Ricor- 

, dii,  ad  illam  methodum,  quae  omnes  supra  dictarum 
i virtutes  complectitur,  omnium  autem  minima  praebet 
incommoda.  Huius  methodi  ratione  vena  ab  omnibus 
i partibus  aequali  modo  comprimitur  el  ob  singularem 
illum  filorum  nexum  medico  licet,  ubi  opus  sit  summa 
cum  facilitate  et  sine  torsione  maiori  vel  minori  vehe- 
mentia eam  comprimere.  Hac  totali  circulari  ligatura 
venae  lumen  certissime  tollitur;  oritur  enim  sanguine 
infra  et  supra  ligaturae  sedem  coagulato  inflammatio, 
quae  non  solum  circumscripta,  minime  ad  vicinas  par- 
tes extenditur,  sed  etiam  cxsudatione  plastica  finitur. 
Quae  etiam  inflammatio  seinper  est  salutaris  et  ad  ob- 
literationem  necessaria,  quum  omnia,  quae  ad  phlebi— 
tidem  suppurativam  provocandam  efficacia  sint,  certis- 
sime excludat.  Venae  enim  hoc  modo  tractatae  aeri 
atmosphaerico,  quae  res  maximi  est  momenti,  non  ex- 
ponuntur, neque,  id  quod  in  plurimis  supra  ennuineratis 
methodis  occurrit,  a partibus  adiacentibus  rudi  manu 
sei linguntur , neque,  quae  vituperatio  illam  praecipue 
Brechetii  methodum  respicit,  tensioni  laterali  subiectae 
| sunt.  Nihilominus  vero  compressione  peripherica  aequali 
■ venarum  lumen  certissime  et  exactissime  obliteratur. 
< Atque  etiam  experientia  docuit,  hac  operandi  methodo 
numquam  phlebitidein  provocatam  esse.  B.  Langen- 
beck,  praeceptor  noster  praeclarissimus,  plus  quam  vi- 
cies hac  ratione  optimo  cum  eventu  operationem  in- 
stituit, neque  unquam  recidivum  morbum  observavit.  — 
Praeterea  haec  methodus  eo  est  praeslantior,  quod 
facillime  instituitur,  vulnus  sistit  minimum;  ceterum  ab- 

scessus  suppurationesque  non  sunt  metuendi,  eicatrisatio 
vulneris  post  breve  temporis  spatium  intrare  solet,  et 
phaenomena  reactionis  plurimis  in  casibus  facile  supe- 
rantur. Quae  res  hanc  methodum  ceteris  multo  melio- 
rem reddunt,  ita  ut  omnibus  accuratissime  perpensis  et 
comparatis  ei  palma  sit  deferenda.  — 


V I T i 

Natas  sum  ego  J.  C.  Aemilius  Stachelscheid 
die  XXV.  mensis  Septembris  a.  h.  s.  XXY1,  Drolshagen, 
oppido  Guestphaliae,  patre  Gustavo,  matre  Maria, 
e gente  Nockenberg,  quam  praematura  morte  mihi 
ereptam  lugeo.  Fidei  addictus  sum  catholicae.  Prima 
litterarum  elementa  edoctus  Progymnasium  adii  Altendor- 
niense,  quod  rectore  Wiedmann  adhuc  floret.  Quinque 
annis  post  Coloniam  petii,  ibique  Gymnasium  cui  III. 
Birnbaum  praeest,  per  tres  annis  frequentavi.  Testi- 
monio maturitatis  instructus  sub  finem  mensis  Octobris 
a.  1847  ad  almam  litterarum  universitatem  Fridericam 
Guilelmam  Rhenanam  me  contuli,  et  a rectore  Magnifico 
van  Calker  receptus,  nomen  dedi  111.  Weber,  decano 
t.  t.  spectatissimo  gratiosi  medicorum  ordinis.  Bonnae 
per  triennium  interfui  lectionibus  his: 

de  anatomia  111.  May  er  et  Weber;  de  anthropo- 
logia  Cei.  Schaaffhausen;  de  encyclopaedia  et  me- 
thodologia  111.  Naumann;  de  physice  experimenlali  111. 
Pluecker;  de  botanice  111.  Tre  vir  anus;  de  minera- 
logia  111.  Noeggerath;  de  zoologia  111.  Goldfuss;  de 
logice,  de  psychologia  111.  van  Calker;  de  chemia  ex-= 
perimentali  111.  Bischoff;  de  physiologia  Cei.  Schaaff- 


hausen;  de  pathologia  et  therapia  generali  111.  Nau- 
mann;  de  pathologia  et  therapia  speciali  111.  Albers; 
de  materia  medica,  de  arte  formulas  medicas  rite  con- 
cinnandi 111.  Albers;  de  anatomia  chirurgica,  de  chi- 
rurgia generali  et  speciali,  de  akiurgia  111.  Wutzer; 
de  arte  obstetricia,  de  instrumentis  obstetriciis  III.  Ki- 
lian;  de  pathologia  et  therapia  speciali,  de  morbis 
animi,  de  officiis  medicorum  111.  Nasse,  quem  adhuc 
iam  demortuum  lugemus,  de  fracturis  et  luxationibus 
Cei.  Hoppe. 

Practicis  exercitationibus  me  instituerunt  111.  Mayer 
et  Web  er  arte  cadavera  secandi;  Cei.  Hoppe  arte 
fascias  rite  imponendi;  III.  Wutzer  operationibus 
ophthalmialricis;  III.  Kilian  exercitationibns  obstetriciis 
in  phantomate  instituendis.  Scholis  clinicis  interfui: 
propaedeuticis,  medicis  111.  Nasse;  chirurgicis  et  oph- 
thalmiatricis  111.  Wutzer;  obstetriciis  111.  Kilian. 

Tentamine  philosophico  superato,  sub  finem  Octo- 
bris anni  1850  Berolinum  me  contuli,  ubi  a rectore 
Magnifico  Twesten  et  a decano  summe  spectabili  111. 
Busch  receptus,  has  frequentavi  scholas: 

de  anatomia  pathologica  Exp.  Reinhardt;  de  akiur- 
gia, de  morbis  organorum  uropoeticorum,  de  tumorum 
pathologia  111.  Langenbeck,  de  medicina  forensi  111. 
Casper,  de  auscultatione  et  percussione  Exp.  Traube, 
de  morbis  mulierum  Exp.  Crede.  Exercitationibus 
clinicis  his  interfui:  medicis  111.  Schoenlein,  111.  Rom- 
berg,  chirurgicis  et  ophthalmiatricis  111.  Langenbeck, 
obstetriciis  111.  Schmidt, 


In  operationibus  chirurgicis  instituendis  dux  mihi 
fuit  111.  Langenbeck. 

Quibus  omnibus  viris,  optime  de  me  meritis  maxi- 
mas habeo  gratias  semperque  habebo. 

Jam  vero  tentaminibus  tam  philosophico  quam  me- 
dico, nec  minus  examine  rigoroso  coram  Gratioso  Me- 
dicorum ordine  superatis,  spero  fore  ut  dissertatione 
thesibusque  palam  defensis  a gratioso  medicorum  ordine 
summi  in  medicina  et  chirurgia  honores  in  me  confe- 
rantur. 


THESES. 

1.  Omne  animal  ex  ovo. 

2.  Strepitus  placentaris  sic  dictus  non  in  placenta 
oritur. 

3.  Rei  medicae  notitia  quaedam  profanis  plus  nocet, 
quam  prodest. 

4.  Ulcus  syphiliticum  primarium  initio  est  morbus  lo- 
calis et  remediis  localibus  sanandum. 

5.  Inter  scrophulosin  et  tuberculosin  nil  discriminis. 


